b'\n_START_ARTICLE_\nJ\xc3\xa4germeister\n_START_PARAGRAPH_\nJ\xc3\xa4germeister je aperitiv s 35\xc2\xa0% alkohola, narejen iz 56 razli\xc4\x8dnih vrst zeli\xc5\xa1\xc4\x8d in za\xc4\x8dimb. Je vodilni izdelek podjetja Mast-J\xc3\xa4germeister iz Wolfenb\xc3\xbcttla, Spodnja Sa\xc5\xa1ka, Nem\xc4\x8dija.\n_START_SECTION_\nZgodovina\n_START_PARAGRAPH_\nIzraz J\xc3\xa4germeister se je prvi\xc4\x8d pojavil v Nem\xc4\x8diji leta 1934 v novem Reichsjagdgesetz-u (Dr\xc5\xbeavni lovski zakon). Izraz se je nana\xc5\xa1al na vi\xc5\xa1je gozdarje in logarje v javnih slu\xc5\xbebah. Tako je bilo ime med Nemci \xc5\xbee udoma\xc4\x8deno, ko se je naslednje leto pojavila pija\xc4\x8da. Curt Mast, prvi \xc5\xbeganjekuhar J\xc3\xa4germeistra, je bil vnet lovec. V prevodu pomeni J\xc3\xa4germeister lovski mojster. Logotip J\xc3\xa4germeistra prikazuje jelenjo glavo z \xc5\xbeare\xc4\x8dim kri\xc5\xbeem med rogovi in je prevzet iz zgodbe svetega Huberta in svetega Evstahija, zavetnikov lova.\n_START_SECTION_\nSestava\n_START_PARAGRAPH_\nJ\xc3\xa4germeister je tip likerja, ki se imenuje zeli\xc5\xa1\xc4\x8dni liker. Podoben je ostalim znanim evropskim likerjem, kot so Gammel Dansk iz Danske, Unicum iz Mad\xc5\xbearske, Becherovka iz \xc4\x8ce\xc5\xa1ke. Za razliko od njih ima J\xc3\xa4germeister bla\xc5\xbeji okus. Sestoji iz 56 vrst zeli\xc5\xa1\xc4\x8d, sadja, koreninic in za\xc4\x8dimb, med njmi olupki citrusov, sladki koren, jane\xc5\xbe, makovo zrnje, \xc5\xbeafran, ingver, brinjeve jagode in ginseng. Te sestavine se zmeljejo, namo\xc4\x8dijo v vodi in alkoholu za 2 do 3 dni, me\xc5\xa1anica pa se zatem shrani v hrastove sode za kak\xc5\xa1no leto. Ko mine ta doba, se teko\xc4\x8dina \xc5\xa1e enkrat prefiltrira, nakar se ji prime\xc5\xa1a sladkor, karamela, voda in alkohol. Ponovno se prefiltrira, zatem pa stekleni\xc4\x8di. V nasprotju z ljudskimi miti J\xc3\xa4germeister ne vsebuje jelenje krvi.'